**นายกเทศมนตรีตำบลห้วยยอดลงนามบันทึกความร่วมมือ (MOU) ระหว่างหน่วยงานเพื่อบูรณาการเชื่อมโยงมิติเครือข่ายฯในการจัดการศึกษากับโรงเรียนห้วยยอด**

วันนี้ (6 มิ.ย.65) ที่ห้องนายกเทศมนตรีตำบลห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด ได้ลงนามบันทึกความร่วมมือ (MOU) ระหว่างหน่วยงานเพื่อบูรณาการเชื่อมโยงมิติเครือข่ายฯในการจัดการศึกษาและอื่นๆของโรงเรียนห้วยยอด โดยมีนายบุญชัย บุญญา รองผู้อำนวยการฝ่ายบริหารงานทั่วไป โรงเรียนห้วยยอด พร้อมคณะ ประกอบด้วยนางสาวอัญชลีพร อภินันทน์ถิระ รองผู้อำนวยการฝ่ายบริหารงานงบประมาณ นางศศิกาญจน์ ลีสุรพงศ์ รองผู้อำนวยการฝ่ายบริหารงานบุคคล ร่วมด้วย

อนึ่ง โรงเรียนห้วยยอดได้ร่วมกับภาคีเครือข่าย หน่วยงานและองค์กรพระพุทธศาสนาในอำเภอห้วยยอด ลงนามบันทึกข้อตกลงความร่วม มือ(MOU)ระหว่างหน่วยงานเพื่อบูรณาการเชื่อมโยงมิติเครือข่ายฯในการจัดการศึกษา จากหน่วยงานและองค์กรพระพุทธศาสนาในอำเภอห้วยยอด จำนวน 9 หน่วยงาน ประกอบด้วยเจ้าคณะอำเภอห้วยยอด เทศบาลตำบลห้วยยอด โรงพยาบาลห้วยยอด สำนักงานสาธารณสุขอำเภอห้วยยอด สถานีตำรวจภูธรห้วยยอด การไฟฟ้าส่วนภูมิภาคอำเภอห้วยยอด การประปาส่วนภูมิภาคอำเภอห้วยยอด และอำเภอห้วยยอด ซึ่งโรงเรียนห้วยยอด ได้จัดทำบันทึกข้อตกลงความร่วมมือ(MOU) ขึ้น โดยมีนายสมปอง ห่วงจริง ผู้อำนวยการโรงเรียนห้วยยอด เป็นผู้ลงนามในบันทึกข้อตกลงดังกล่าว

โดยบันทึกข้อตกลงความร่วมมือของภาคีเครือข่าย ซึ่งต้องร่วมด้วยช่วยกันสร้างพลังอย่างสร้างสรรค์สู่มิติใหม่แห่งความสำเร็จที่เข้มแข็งและยั่งยืน เป็นการสร้างมิติและทฤษฎีใหม่ในการเชื่อมโยงบูรณาการหน่วยงานและองค์กร เพื่อให้เกิดผลดีต่อเด็ก และเยาวชนในอำเภอห้วยยอด ในการสร้างคุณค่าและประโยชน์ต่อสังคม ประกอบด้วย

1.ภาคีเครือข่ายร่วมมือทางด้านการจัดการศึกษานวัตกรรมสู่เทคโนโลยี

2.ภาคีเครือข่ายร่วมมือด้านระบบดูแลช่วยเหลือนักเรียน

3.ภาคีเครือข่ายร่วมมือด้านวัฒนธรรม ประเพณี ร่วมมือระดมทรัพยากรยึดหลักปรัชญาเศรษฐกิจพอเพียง

4.ภาคีเครือข่ายร่วมมือด้านความปลอดภัย

โดยยึดหลักยุทธศาสตร์ชาติเป็นเป้าหมายในการพัฒนาประเทศ ตามหลักธรรมาภิบาล เพื่อใช้เป็นกรอบในการจัดทำแผนความร่วมมือภาคีเครือข่ายให้สอดคล้องและบูรณาการร่วมกันไปสู่เป้าหมาย ตามระยะเวลาที่กำหนดไว้ในยุทธศาสตร์ชาติ 20 ปี (พ.ศ.2561-2580)

พิมมาส จันทร์ผ่อง/นักประชาสัมพันธ์ชำนาญการ/ข่าว